استقالة الياس العماري من الامانة العامة لحزب الاصالة والمعاصرة ثم تراجعه عنها خلال المجلس الوطني المنعقد البارح بالصخيرات تلفات كلشي. كلشي داخ ما عرفش واش استاقل ولا اللا واش رجع ولا اللا. اجيو نشوفو بيان المجلس الوطني اش قال فبيانو الرسمي: قال بان المجلس الوطني اقر “عقد دورة استثنائية للبث في هذا الموضوع في ضوء مقترحات عملية سيتم إعدادها من قبل أعضاء سكرتارية المجلس الوطني،ورئاسة المجلس، وأعضاء من المكتب السياسي، وعضو واحد عن كل جهة”. اي غادية دار لجنة فيها رئيسة المجلس الوطني واعضاء من سكرتارية المجلس واعضاء من المكتب السياسي وغادي يكون فيها التوازن حسب مصدر من “البام” ل”كود”٬ اي صحاب الياس واللي ضدو. بالاضافة لهاد الشي غادي يكون اعضاء من 12 جهة من جهات المغرب. مصدر “كود” قال باللي هاد العضو غادي يتم انتخابو لتمثيل الجهة. هاد اللجنة غادية دير مقترحات لاجتماع المجلس الوطني المقبل: اما استقالة الامين العام والمكتب السياسي وتنظيم مؤتمر استثنائي لانتخاب امين عام جديد ومكتب سياسي جديد او استمرار الامين العام المستقيل في اداء مهامه. ما فهمتو والو؟ هاد الشي اللي عطى الله. المهم ان الياس العماري دابا هو الامين العام حتى تنعاقد الدورة القادمة فغضون الشهرين المقبلين 
اش قرر “البام” فمصير الياس العماري كيف ما جا فبيان المجلس الوطني: الياس امينا عاما ولجنة تحسم في امره